Document ID: 31989L0277

*****
ΟΔΗΓΙΑ ΤΗΣ ΕΠΙΤΡΟΠΗΣ
της 28ης Μαρτίου 1989
για προσαρμογή στην τεχνική πρόοδο της οδηγίας 76/759/ΕΟΚ του Συμβουλίου περί προσεγγίσεως των νομοθεσιών των κρατών μελών που αφορούν τους φανούς-δείκτες πορείας των οχημάτων με κινητήρα και των ρυμουλκουμένων τους
(89/277/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 70/156/ΕΟΚ του Συμβουλίου της 6ης Φεβρουαρίου 1970 περί προσεγγίσεως των νομοθεσιών των κρατών μελών που αφορούν την έγκριση των οχημάτων με κινητήρα και των ρυμουλκουμένων τους (1), όπως τροποποιήθηκε τελευταία από την οδηγία 87/403/ΕΟΚ (2), και ιδίως το άρθρο 11,
την οδηγία 76/759/ΕΟΚ του Συμβουλίου της 27ης Ιουλίου 1976 περί προσεγγίσεως των νομοθεσιών των κρατών μελών που αφορούν τους φανούς-δείκτες πορείας των οχημάτων με κινητήρα και των ρυμουλκουμένων τους (3), όπως τροποποιήθηκε τελευταία από την οδηγία 87/354/ΕΟΚ (4), και ιδίως το άρθρο 10,
Εκτιμώντας:
ότι, λόγω της αποκτηθείσας εμπειρίας και λαμβάνοντας υπόψη το σημερινό επίπεδο της τεχνολογίας, είναι δυνατό να καταστούν πληρέστερες ορισμένες προδιαγραφές και να προσαρμοστούν καλύτερα στις πραγματικές συνθήκες κυκλοφορίας, βελτιώνοντας έτσι την ασφάλεια των επιβαινόντων στα οχήματα και των λοιπών χρηστών του οδικού δικτύου·
ότι τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για την προσαρμογή στην τεχνική πρόοδο των οδηγιών που στοχεύουν στην εξάλειψη των τεχνικών εμποδίων στις συναλλαγές, στον τομέα των οχημάτων με κινητήρα,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα παραρτήματα της οδηγίας 76/759/ΕΟΚ τροποποιούνται σύμφωνα με το παράρτημα της παρούσας οδηγίας.
Άρθρο 2
1. Από τις 31 Μαρτίου 1989, τα κράτη μέλη δεν είναι δυνατόν:
α) - να αρνούνται, για τύπο οχήματος, την έγκριση ΕΟΚ ή την έκδοση του εγγράφου που προβλέπεται στο άρθρο 10 παράγραφος 1 τελευταία περίπτωση της οδηγίας 70/156/ΕΟΚ ή την έγκριση από εθνικής πλευράς, ή
- να απαγορεύουν τη θέση οχημάτων για πρώτη φορά σε κυκλοφορία για λόγους που αφορούν τους φανούς-δείκτες πορείας, εφόσον αυτοί πληρούν τις προδιαγραφές της παρούσας οδηγίας·
β) - να αρνούνται, για τύπο φανών-δεικτών πορείας, την επικύρωση ΕΟΚ ή την επικύρωση από εθνικής πλευράς, εφόσον αυτοί οι φανοί-δείκτες πορείας πληρούν τις προδιαγραφές της παρούσας οδηγίας, ή
- να απαγορεύουν την τοποθέτηση φανών-δεικτών πορείας στην αγορά, εφόσον αυτοί φέρουν το σήμα επικύρωσης ΕΟΚ, το οποίο έχει χορηγηθεί με βάση τις προδιαγραφές της παρούσας οδηγίας.
2. Από την 1η Οκτωβρίου 1991, τα κράτη μέλη:
α) - δεν εκδίδουν πλέον το έγγραφο που προβλέπεται στο άρθρο 10 παράγραφος 1 τελευταία περίπτωση της οδηγίας 70/156/ΕΟΚ για τύπο οχήματος του οποίου οι φανοί-δείκτες πορείας δεν πληρούν τις προδιαγραφές της παρούσας οδηγίας,
- μπορούν να αρνούνται την έγκριση από εθνικής πλευράς τύπου οχήματος του οποίου οι φανοί-δείκτες πορείας δεν πληρούν τις προδιαγραφές της παρούσας οδηγίας·
β) - δεν εκδίδουν πλέον την επικύρωση ΕΟΚ για τύπο φανού-δείκτη πορείας που δεν πληροί τις προδιαγραφές της παρούσας οδηγίας, αλλά
- είναι δυνατόν να αρνούνται την επικύρωση από εθνικής πλευράς τύπου φανού-δείκτη πορείας που δεν πληροί τις προδιαγραφές της παρούσας οδηγίας.
Ωστόσο, η ημερομηνία αυτή μετατίθεται για την 1η Οκτωβρίου 1993 στην περίπτωση επικύρωσης ΕΟΚ τύπου φανού-δείκτη πορείας της κατηγορίας 5.
3. Από την 1η Οκτωβρίου 1995, τα κράτη μέλη μπορούν να απαγορεύουν να τίθενται για πρώτη φορά σε κυκλοφορία οχήματα των οποίων οι φανοί-δείκτες πορείας δεν πληρούν τις προδιαγραφές της παρούσας οδηγίας καθώς και την διάθεση στην αγορά των φανών-δεικτών πορείας που δεν φέρουν το σήμα επικύρωσης το οποίο έχει χορηγηθεί με βάση τις προδιαγραφές της παρούσας οδηγίας.
4. Κατά παρέκκλιση των διατάξεων της παραγράφου 2 στοιχείο β), τα κράτη μέλη συνεχίζουν να αναγνωρίζουν την επικύρωση ΕΟΚ που έχει χορηγηθεί σε τύπο φανού-δείκτη πορείας με βάση τις προδιαγραφές της οδηγίας 76/759/ΕΟΚ, για τα συστήματα που προορίζονται να τοποθετηθούν σε ήδη κυκλοφορούντα οχήματα. Είναι επίσης δυνατόν να εκδίδουν την επικύρωση ΕΟΚ για τον τύπο φανού-δείκτη πορείας με βάση τις προδιαγραφές της οδηγίας 76/759/ΕΟΚ, εφόσον τα συστήματα αυτά προορίζονται για ανταλλακτικά που εξυπηρετούν τα ήδη κυκλοφορούντα οχήματα και είναι τεχνικώς αδύνατο για τα εν λόγω συστήματα να ανταποκριθούν στις προδιαγραφές της παρούσας οδηγίας.
Άρθρο 3
Οι διατάξεις του άρθρου 2 δεν εφαρμόζονται αν έρχονται σε αντίθεση με τις διατάξεις του άρθρου 2 παράγαρφοι 2, 3 και 4 της οδηγίας 89/278/ΕΟΚ της Επιτροπής της 28ης Μαρτίου 1989 για την προσαρμογή στην τεχνική πρόοδο της οδηγίας 76/756/ΕΟΚ του Συμβουλίου για την εναρμόνιση των νομοθεσιών των κρατών μελών σχετικά με την εγκατάσταση των διατάξεων φωτισμού και φωτεινής σηματοδότησης των οχημάτων με κινητήρα και των ρυμουλκουμένων τους (1).
Άρθρο 4
Τα κράτη μέλη θέτουν σε ισχύ τις αναγκαίες διατάξεις για να συμμορφωθούν προς την παρούσα οδηγία στις 30 Σεπτεμβρίου 1989.
Ενημερώνουν αμέσως την Επιτροπή σχετικά.
Άρθρο 5
Η παρούσα οδηγία απευθύνεται στα κράτη μέλη.
Βρυξέλλες, 28 Μαρτίου 1989.

Labels: 7
8